CELEX: 62007TN0312
Language: el
Date: 2007-07-24 00:00:00
Title: Υπόθεση Τ-312/07: Προσφυγή της 24 Ιουλίου 2007 — Δήμος Περάματος κατά Επιτροπής

24.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 283/29
            
         Προσφυγή της 24 Ιουλίου 2007 — Δήμος Περάματος κατά Επιτροπής
   (Υπόθεση Τ-312/07)
   (2007/C 283/53)
   Γλώσσα διαδικασίας: η ελληνική
   Διάδικοι
   
      Προσφεύγουσα: Δήμος Περάματος (Πέραμα, Ελλάδα) (Γ. Γεραπετρίτης, Π. Πετρόπουλος, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   
               —
            
            
               Να ακυρωθεί η προσβαλλόμενη πράξη ώστε να παύσει κάθε υποχρέωσή της σε επιστροφή καταβληθέντων στο πλαίσιο του Προγράμματος LIFE97/ENV/GR/000380 ή επικουρικά τη μεταρρύθμιση της προσβαλλόμενης πράξης ώστε να υποχρεωθεί σε καταβολή ποσού EUR 93 795,32, το οποίο συνιστά λογιστικό προσδιορισμό μη επιλέξιμων δαπανών, όπως η ίδια Επιτροπή συνομολόγησε·
            
         
               —
            
            
               να καταδικαστεί η Επιτροπή στη δικαστική δαπάνη της προσφεύγουσας και τη δαπάνη για τους πληρεξούσιους δικηγόρους.
            
         Ισχυρισμοί και κύρια επιχειρήματα
   Η προσφυγή αυτή αποσκοπεί στην ακύρωση της απόφασης της Επιτροπής της 7 Δεκεμβρίου 2005 σχετικά με το χρεωστικό σημείωμα αριθ. 3240504536 που εκδόθηκε προς το Δήμο Περάματος για την ανάκτηση της χρηματοδοτικής συνδρομής η οποία καταβλήθηκε από την Επιτροπή στο πλαίσιο της επιχορήγησης προς το Δήμο Περάματος με την απόφαση C(97)/1997/29 τελικό της Επιτροπής, η οποία κοινοποιήθηκε προς εκτέλεση μέσω δικαστικού επιμελητή στις 17 Μαΐου 2007 στην προσφεύγουσα.
   Η προσφεύγουσα επικαλείται πλάνη περί τα πράγματα και εσφαλμένη ερμηνεία της απόφασης της Επιτροπής. Συγκεκριμένα, η προσφεύγουσα συνάγει ότι η υποχρέωσή της ήταν αποκλειστικά η φύτευση των δέντρων και σε καμία περίπτωση η μεταγενέστερη επιβίωσή τους, εφόσον τυχόν μεταγενέστερη καταστροφή τους δεν μπορούσε να αποδοθεί στο Δήμο. Ως εκ τούτου, θεωρεί ότι η νομική της υποχρέωση εξαντλήθηκε σε σχέση με το παραδοτέο του έργου και δεν ήταν δυνατή ως προς αυτό η αναζήτηση οφειλών, εκτός των περιπτώσεων όπου τα υποβληθέντα παραστατικά δεν πληρούσαν τους όρους επιλεξιμότητας που έθετε η απόφαση.
   Επίσης, η προσφεύγουσα ισχυρίζεται ότι η προσβαλλόμενη πράξη παραβιάζει τις γενικές αρχές υποχρέωσης αιτιολόγησης των πράξεων των κοινοτικών οργάνων και δικαιολογημένης εμπιστοσύνης.